Reusesoektog ná skietery ses eis(Argieffoto: Kent Williamson) Die Wes-Kaapse polisie het met ŉ grootskaalse soektog begin in verband met ŉ skietvoorval in Khayelitsha wat die lewe van ses mans geëis het. Drie gewapende mans het glo Saterdag omstreeks 19:30 by ŉ plakkershut in die PJS- informele nedersetting ingestap en op die mense in die hut losgebrand, het brig. Novela Potelwa, polisiewoordvoerder, gesê. Vyf mans is op die toneel dood verklaar terwyl nog twee mans ernstig beseer en na ŉ hospitaal gehaas is. Een van dié mans het later in die hospitaal aan sy beserings beswyk. Die slagoffers, tussen 29 en 36 jaar oud, was almal van Khayelitsha. Die polisie het intussen ŉ 72-uur-aksieplan in werking gestel ten einde alle hulpbronne in die stryd te werp om die moordenaars te vind. Enigiemand met inligting oor die voorval word versoek om Stop Misdaad by 08600 10111 te nader.